|  |  |
| --- | --- |
|  |  |

|  |
| --- |
|  |

Európska správa o drogách 2014 – VÝHľADY V DROGOVEJ OBLASTI

Agentúra EÚ pre drogy upriamuje pozornosť na šesť tém svojimi novými online analýzami

(27.5.2014, LISABON **EMBARGO do 10.00 hod. ZEČ/lisabonského času**) **Agentúra EÚ pre drogy (EMCDDA)** dnes vydáva spolu so svojou ***Európskou správou o drogách 2014: Trendy a vývojové zmeny*** šesť nových doplnkov k svojej sérii **Perspektívy v oblasti drog** (*Perspectives on Drugs* - POD). Tento najnovší výber online interaktívnych analýz poskytuje aktuálny prehľad skúmania kľúčových aspektov európskej situácie v drogovej oblasti. Analýzy POD sa zaoberajú: vznikajúcimi obavami súvisiacimi s užívaním stimulantov; novým vývojom na trhu s kanabisom v Európe; ako aj pokrokmi v liečbe prostredníctvom Internetu a analýzami odpadových vôd.

**Syntetické katinóny: obavy z lokalizovaných a vnútroštátnych ohnísk injekčného užívania**

Prostredníctvom **systému včasného varovania EÚ** bolo v období od roku 2005 do roku 2013 zistených viac ako 50 derivátov syntetického katinónu (stimulanty). K tým, ktoré sú monitorované prostredníctvom systému včasného varovania EÚ, patria: mefedrón (predložený na kontrolné opatrenia v EÚ v roku 2010), MDPV (riziko posúdené v apríli 2014) a pentedrón. Syntetické katinóny sa môžu šnupať vo forme prášku alebo prehĺtať ako tablety, **EMCDDA** však v súčasnosti skúma znepokojujúce prepuknutia injekčného užívania týchto látok.

Hoci injekčné užívanie katinónov nie je v Európe rozšírené, bolo zaznamenané ako miestny problém v skupinách vysoko rizikových užívateľov drog v niektorých krajinách (napr. v **Českej republike, Nemecku, Írsku, Španielsku, Rakúsku, Poľsku, Fínsku, Švédsku** a v **Spojenom kráľovstve**). V **Maďarsku** a **Rumunsku** bol však zaznamenaný aj všeobecnejší výskyt injekčného užívania týchto látok. Celoštátny prieskum programov výmeny ihiel a striekačiek v **Maďarsku** napríklad odhalil, že v roku 2012 injekčne užívalo katinóny ako svoju primárnu drogu 36 % klientov.

Správanie, ktoré vyvoláva čoraz väčšie obavy — zaznamenané v podskupinách mužov, ktorí majú pohlavný styk s mužmi (MSM) — spočíva v injekčnom užívaní širokej škály nezákonných drog (napr. katinónov a metamfetamínu) na takzvaných „chem sex“ večierkoch. Doteraz bola táto nová prax spojená s rizikovými sexuálnymi praktikami nahlásená v niektorých veľkých mestách. Vzhľadom na možný vplyv týchto identifikovaných modelov injekčného užívania katinónov je prioritou verejného zdravia dôsledné monitorovanie tejto záležitosti.

**Metamfetamín: rastúce obavy v súvislosti so vznikom nových a rôznorodých foriem užívania**

Metamfetamín je etablovanou stimulačnou drogou v mnohých oblastiach sveta (napr. v juhovýchodnej Ázii, USA), kde je už dlho jedným z hlavných problémov verejného zdravia. Zatiaľ čo užívanie metamfetamínu v Európe bolo historicky obmedzené na **Českú republiku** a **Slovensko**, nové ohniská a formy užívania sa v súčasnosti objavujú na iných miestach a v rozmanitých populáciách. K príkladom patrí *šnupanie* metamfetamínu (prášku) rekreačnými užívateľmi v **Nemecku**; *fajčenie* kryštalického metamfetamínu injekčnými užívateľmi opioidov v **Grécku, na Cypre** a v **Turecku**; a *injekčným užívaním* tejto drogy s inými látkami medzi mužmi majúcimi pohlavný styk s mužmi (pozri vyššie).

V tejto novej analýze sa **EMCDDA** zaoberá otázkami zabezpečenia zdravotných a sociálnych opatrení súvisiacich s touto drogou v súčasnosti. Aj keď neexistujú schválené lieky na liečbu závislosti od metamfetamínu, ukázali sa ako účinné psychosociálne intervencie.. Agentúra uvádza: „Súčasný európsky problém s metamfetamínom nie je homogénny a primerané opatrenia bude potrebné prispôsobiť, vyvíjať a pripraviť na mieru lokálnym formám užívania a zisteným problémom.“

**Zisťovanie pokroku v liečbe závislosti od kokaínu**

Kokaín je stále najbežnejšie užívaným nezákonným stimulantom v Európe a liečba závislosti od kokaínu zostáva aj naďalej výzvou. V roku 2012 nahlásilo kokaín ako svoju primárnu látku 14 % klientov vstupujúcich v Európe do špecializovanej drogovej liečby. **EMCDDA** dnes predstavuje meta-analýzu šiestich prieskumov zaoberajúcich sa účinnosťou liečby pri problémoch s kokaínom , ako aj jej akceptovanie užívateľmi. Pôvodný prieskum skupiny *Cochrane Drugs and Alcohol Group* zahŕňal 92 štúdií (85 v USA) s viac ako 7 000 účastníkmi. Zo štúdií vyplýva, že niektoré druhy liečiv môžu znížiť silnú túžbu užívateľov po drogách, nezistilo sa však žiadne univerzálne farmaceutické riešenie závislosti od kokaínu. Ako výskum v tejto oblasti napreduje, ostávajú základným prvkom liečby užívateľov kokaínu psychosociálne intervencie ( pozri video).

**Domáca produkcia rastlinného kanabisu, hlavný zdroj ponuky — dovážaná živica čoraz silnejšia**

Európa bola dlho jedným z najväčších svetových spotrebiteľských trhov s kanabisom, najmä kanabisovou živicou (hašiš) dovážanou hlavne z **Maroka**. V Európe sa podľa odhadov každoročne spotrebuje približne 2 050 ton kanabisovej živice a rastlinného kanabisu (marihuany). **EMCDDA** dnes informuje o tom, ako na európskom spotrebiteľskom trhu s kanabisom aktuálne prevažujú rastlinné produkty, pričom domáca rastlinná produkcia zásobuje domáce užívanie. V Európe sa čoraz viac vyskytujú kanabisové plantáže.

Za posledných desať rokov počet záchytov rastlinného kanabisu v Európe prevýšil počet záchytov živice. V roku 2012 bolo nahlásených približne 457 000 záchytov rastlinného kanabisu v porovnaní s 258 000 záchytmi živice. V roku 2012 bolo zachytených približne sedem miliónov rastlín kanabisu, čo je viac ako 2,5-násobok množstva zachyteného pred piatimi rokmi. Inovácie v produkcii kanabisu v nedávnych rokoch sú dôvodom na obavy (pozri video), pričom pestovatelia pestujú rastliny s vysokým THC (aktívna látka kanabisu) ale nízkym CBD (antipsychotikum). Zatiaľ čo účinnosť oboch foriem kanabisu sa od roku 2006 zvyšovala, medzi rokmi 2011 a 2012 bolo zaznamenané pomerne prudké zvýšenie účinnosti živice (pozri informačnú grafiku kanabisu, EDR kapitola 1).

**Protidrogová liečba prostredníctvom internetu — ponúka nové spôsoby kontaktu s užívateľmi drog**

Internet je v súčasnosti považovaný za možný prostriedok poskytovania vzdelávacích, preventívnych a liečebných programov v oblasti drog a alkoholu v širokej škále nastavení. V súčasnosti **EMCDDA** monitoruje vývoj v protidrogovej liečby cez internet (*Internet-based drug treatment* – IBDT), ktorá za uplynulých 10 rokov expanduje v Európe, najmä v súvislosti s užívaním kanabisu. V IBDT sa súbor testovaných psychosociálnych techník integruje do nového mechanizmu ich poskytovania – prostredníctvom webu. I keď treba riešiť dôležité otázky ochrany údajov a anonymity, výhody získané z tohto spôsobu poskytovania služieb môžu predstavovať : väčšie zemepisné pokrytie, prístup k užívateľom, ktorí nie sú dosiahnuteľní špecializovanými drogovými službami a bezprostrednejšia pomoc (bez čakacích lehôt). S rozvojom programov IBDT sa tieto programy môžu stať užitočným doplnkom tradičných foriem liečby a ponúknuť nové spôsoby kontaktu s užívateľmi drog, ktorí potrebujú pomoc (pozri video).

**Dnes sa zverejňuje aj najväčšia medzimestská štúdia analýzy drog v odpadových vodách**

Dnes sa zverejňujú aj zistenia doteraz najväčšieho európskeho projektu vo vznikajúcom vednom odbore analýzy odpadových vôd. V rámci tohto projektu sa analyzovala odpadová voda vo viac ako 40 mestách (21 krajinách), aby sa zistilo užívanie drog v populácii týchto miest. Závery **EMCDDA** zhrnula v Perspektívach v oblasti drog (POD) venovaných tejto téme. Odpadová voda približne od 8 miliónov ľudí sa analyzovala pokiaľ ide o prítomnosť piatich nelegálnych drog: amfetamínu, kanabisu, kokaínu, extázy a metamfetamínu (tlačová správa 5/2014).

Výsledky poskytujú cenný obraz o obehu drog v participujúcich mestách a odhaľujú zreteľné regionálne rozdiely v spôsoboch užívania drog. Napríklad stopy kokaínu boli zistené viac v západných a niektorých južných mestách, ale menej v severných a východných mestách. Užívanie amfetamínu, aj keď je pomerne rovnomerne rozšírené, vykázalo najvyššie hodnoty na severe a severozápade Európy. Zdá sa, že užívanie metamfetamínu, ktoré je všeobecne nízke a tradične sústredené v strednej Európe, sa v súčasnosti rozširuje. V rámci skúmania užívania drog v rámci týždenných vzorov vo väčšine miest sa prudko zvyšovali úrovne kokaínu a extázy cez víkendy; pokiaľ ide o užívanie metamfetamínu a kanabisu zdá sa, že je rovnomernejšie rozšírené počas celého týždňa.

**Predseda správnej rady EMCDDA, João Goulão,** hovorí: „Tento rok EMCDDA upozorňuje na množstvo nových problémov reprezentovaných stimulantmi a inými drogami. Agentúra skúma najmä vznikajúcu a rastúcu základňu dôkazov pre riešenie problémov súvisiacich s užívaním kokaínu, metamfetamínu a kanabisu. Spoločným prvkom je v tomto prípade význam psychosociálnych intervencií, ktoré predstavujú cennú súčasť terapeutického balíka nástrojov ako reagovať na súčasné drogové problémy.“